Ванда/4
ПОЈАВА IV

БОГОМИЛ и ОТО 

БОГОМИЛ: 
Да ли данас ја добивам госта, 
Или дрска насртача? Ако 
Гост долазиш, со и хљеб ћу с тобом 
Подјелити брацки, а говорим 
Насртачу: бјеж' одавдје брже 
Прије него страшни бог, ком' видиш 
Храм онамо, 
На главу ти није изврнуо 
Све дубове ове свете шуме. 
ОТО: 
Мир доносим, оче, и пред тобом 
Дубоким се поштовањем клањам, 
Јер, ако ме ум не вара, стојим 
Пред врховним лешким свећеником. 
БОГОМИЛ: 
Тај сам; а ти ко си? откуд идеш, 
И камо ли са дружином смјераш? 
ОТО:
Право теби из тевтонске земље, 
А са двора краља Ритигера. 
БОГОМИЛ: 
Тад нам добро са твојима дош'о. 
Ну, витеже, тако скоро, тако 
Пренаглено ја вам се не надах. 
Ваш краљ врли шта ми поручује? 
ОТО: 
То ћеш чути из његових уста, 
Јер он главом дошао је с нама. 
БОГОМИЛ: 
Он дошао главом? Шта то чујем? 
Ја се надах његовом посланствту, 
А не њему. 
ОТО: 
У свом нестрпљењу 
Да краљицу што скорије види 
С нама се је на пут отиснуо. 
БОГОМИЛ: 
Ох! витеже, тиме он доводи 
У незгоду и себе и мене. 
ОТО:
Краљ на своју једва ако мисли; 
Ну за твоју жао би му било. 
БОГОМИЛ: 
Још довољно не приправих Ванду 
На његову прошњу; а та кад би 
Сад попр'јеко била одбијена, 
Владалац би толи гласовити 
Подлегао лично понижењу, 
Од каква бих сачуват' га хтио 
И цијеном мојих старих дана. 
ОТО:
И сам с тобом д'јелећи ту зебњу 
Науман је да ни њој нит' иком 
Своју личност овдје не открије, 
До једному теби. 
БОГОМИЛ: 
Ту мисао 
Одобравам; ипак њом се само 
Од увреде очигледне склања, 
Да јој исто тајни бол окуша 
Ако лоша зањ испадне срећа. 
Али чим је дош'о не даје се 
Већ у томе ништа изм'јенити; 
Па нек буде што Богови хоће. 
Видиш оне дјевице пред храмом? 
Међу њима краљица је лицем. 
Дозваћу је, а и твој господар 
Нек приступи, па р'јечима добро 
Измјереним изложи јој прошњу. 
ОТО: 
Овдје? 
БОГОМИЛ: 
Нема свечанијег мјеста 
У свој лешкој земљи; над Вандом је 
Овдје јача моја моћ но игдје. 
Идем по њу; ти по краља пођи. (Отиде.) 
ОТО: 
Богова ми! краљ Ритигер није 
С нама дош'о овамо на руже, 
Оштро трње само г' овдје чека. 

Ванда